

”Hvad nu hvis der fandtes andre verdener? Parallelle universer, hvor meget ligner vores, men alligevel er helt anderledes. Hvad nu hvis du en dag opdagede, at du kunne træde over i et af dem? Ville du så have modet til at udforske det ukendte?”

Gitte Frank




Persongalleri

Zigga: hovedperson 14 år.

Frida: lillesøster på 11 år.

Anika: Zigga og Fridas mor og skolelærer.

Aksel: Zigga og Fridas far og skolelærer.

Liv: Ziggas bedste veninde.

Frosty: familiens hund, en golden retriever.

Alma: Zigga og Fridas farmor.

Verner: Zigga og Fridas farfar.

Kathrine: moster.

Nora: kusine.

Karl: fætter.

Gunnar: gammel mand, som hjælper Zigga.

Clara: skolekammerat.

Felix: skolekammerat.

Liesel: skolekammerat.

Oscar: skolekammerat.

Sebastian: skolekammerat.

Sara: Sebastians mor.

Lukas: heksejæger og far til Sebastian.

Teresa: ung heks.

Miriam: Teresas mor

Prolog

Asfalten er våd og glinsende i den ellers stille, mørke gade. Det eneste lys kommer fra månen, der hænger på himlen som en stor, lysende kugle.

Høje råb fra en menneskemængde i det fjerne får Zigga til at gå hurtigere.

Hun ved ikke hvorfor, men det er, som om hendes fødder har deres egen vilje og fører hende direkte derhen, hvor råbene kommer fra.

Da hun drejer om det næste hjørne, ser hun en stor gruppe mennesker, der har slået ring om et eller andet. Mange har tændt lommelygterne på deres mobiltelefoner og rettet lyset mod noget, Zigga ikke kan se.

Hun har ikke lyst til at gå nærmere for at se, hvad det er, men hendes fødder adlyder ikke, så før hun ved af det, er hun nået frem til yderkanten af mængden. Hun maser sig igennem, til hun står i forreste række.

Ziggas mave snører sig sammen i forfærdelse, da hun får øje på en ung kvinde, der ligger på knæ på den våde asfalt. Hun har begravet ansigtet i hænderne, og hele kroppen ryster ukontrolleret af kulde under den tynde, gennemblødte sommerkjole.

Pludselig retter kvinden sig op og vender ansigtet direkte mod Zigga. Hun misser med øjnene og løfter de sammenbundne hænder for at skærme mod det skarpe lys fra mobilerne, der er rettet imod hende. De stramme plastikstrips har skåret sig ind i huden og efterladt mørkerøde mærker omkring hendes håndled.

”Heks! Heks! Heks!” råber en mand, og folkemængden stemmer i.

”Heks! Heks! Heks!” runger det gennem natten.

Den unge kvinde sænker hovedet. Det er, som om hvert eneste råb rammer hende som et slag.

Zigga prøver at sige noget. Hun vil sige, at de skal stoppe, at de skal slippe kvinden fri, men der kommer ikke et ord ud af hendes mund.

Hun trækker en mand i ærmet for at få hans opmærksomhed, men han ser ikke engang på hende.

I desperation går Zigga et par skridt frem mod kvinden og stiller sig med ryggen til hende, med udbredte arme, som for at beskytte hende.

Ingen reagerer. Det er, som om hun er usynlig.

”De kan ikke se dig,” lyder en kvindestemme.

Zigga vender sig overrasket mod kvinden bag sig.

”Sagde du noget?”

”De kan ikke se dig.”

Zigga kan høre, hvad der bliver sagt, men kvindens læber har ikke bevæget sig.

”Hvorfor ikke? Og hvordan kan det være, at jeg kan høre dig?” spørger Zigga forvirret og møder kvindens blik.

Hun træder forskrækket et skridt tilbage, da kvinden ser intenst på hende, for hun får en følelse af, at de har kendt hinanden altid. Armbåndet på Ziggas håndled begynder at lyse blåt, og det summer svagt i hendes hoved.

Hun forstår pludselig, at kvindens stemme ikke bliver sagt højt. Den bliver tænkt. Og hun kan høre den.

Kvinden ser ned på armbåndet og derefter på Zigga, og et lille smil glider over hendes læber.

”Der er ikke mange, der kan høre tanker,” siger hun. ”Kun dem, der er som mig.”

Zigga stirrer uforstående på hende.

”Som dig?”

Kvinden nikker. Hendes armbånd, der er magen til Ziggas, lyser et øjeblik kraftigt blåt. ”Det er sådan, vi taler sammen, når vi ikke vil have, at andre skal høre, hvad vi siger.”

Zigga kan mærke, hvordan hendes hjerte begynder at slå langsommere, som om tiden går i stå, og armbåndenes blå lys pulserer i takt med hendes vejrtrækning.

”Hvorfor er de efter dig? Hvad har du gjort?” får Zigga endelig taget sig sammen til at spørge.

Kvinden ser på hende. Hendes blik er roligt, men også trist.

”Jeg har ikke gjort noget,” siger hun lavt. ”De er kun efter mig, fordi jeg er den, jeg er.”

Zigga ser uforstående på hende.

”Hvad mener du?”

”Jeg er heks,” svarer kvinden stille. ”Jeg kan se og mærke ting, andre ikke kan. Jeg hjælper mennesker, når de er syge, bange eller bare har brug for et godt råd. Det er alt.”

Hun nikker ud mod mængden, der stadig råber. ”Men folk er bange for det, de ikke forstår.”

Zigga bliver stående uden at vide, hvad hun skal sige. Ordet heks lyder gammeldags, som noget fra et eventyr, men kvinden foran hende er virkelig, og hun virker overhovedet ikke farlig, bare anderledes.

”Men så gør du jo ikke noget forkert. Du hjælper jo bare folk,” siger Zigga stille.

Kvinden smiler svagt, et smil uden glæde.

”Det betyder ikke noget. Her bestemmer frygten, hvem der skal stemples som farlig. Vi bliver truet og ydmyget, og indimellem bliver vi fanget.”

Noget summer pludselig hidsigt over deres hoveder, og Zigga får øje på en drone, der hænger stille i luften.

”Hvad laver den her?” spørger hun undrende den unge kvinde.

”Den filmer mig, og så bliver optagelserne lagt ud på de sociale medier, hvor de fortæller, hvor jeg bor. Hvis jeg er heldig, nøjes folk med at skrive hadske kommentarer, men nogle gange opsøger de mig og kaster æg på mit hus og hamrer på min dør, mens de råber skældsord og trusler.”

I det samme kommer et halvspist æble flyvende gennem luften og rammer kvinden hårdt på den ene kind. Hun siger ikke en lyd, men tårerne begynder at løbe ned ad hendes kinder.

”Så kan hun lære det,” råber den ældre mand, der har kastet æblet.

”Hun burde spærres inde,” råber en anden, og folk nikker og klapper.

Zigga ser hjælpeløst på kvinden.

”Vi må gøre noget. Vi kan da ikke bare stå her og lade dem…”

”Hvad skulle vi gøre?” afbryder kvinden stille. ”Der er ingen, der vil hjælpe os. Vi bliver kaldt løgnere, bedragere og onde hekse, og den slags mennesker er der ingen, der har lyst til at hjælpe.”

”Så vi kan ikke gøre noget?” spørger Zigga vantro.

”Nej, men om lidt tager regnen til, og så vil de hellere hjem i tørvejr og lader mig gå.”

”Okay, men indtil de gør det, bliver jeg her sammen med dig.”

”Tak,” siger kvinden taknemmeligt.

”Du svarede aldrig på, hvorfor de ikke kan se mig,” siger Zigga.

Kvinden smiler svagt, og hendes stemme er så lav i hendes hoved, at Zigga næsten ikke hører den.

”De kan ikke se dig, fordi du ikke er her endnu,” siger hun.




Kapitel 1

En ubestemmelig uro

Zigga lå stadig og småsov, da hendes lillesøster, Frida, kom brasende ind uden at banke på.

”Hvorfor er du ikke oppe endnu? Nu når du ikke skolebussen. Er du syg?” spurgte Frida.

”Nej, jeg skal bare først møde klokken ti,” svarede Zigga, strakte sig og gabte højlydt.

”Du plejer da at møde klokken otte om onsdagen.” Frida så undrende på sin storesøster.

”Ja, men vores samfundsfagslærer er på tur med en anden klasse, så vi har fået fri de første to timer.”

”Snyd!” sagde Frida bare og lukkede døren hårdt.

Zigga lænede sig tilbage på puden og kiggede op i loftet. Hun nød, at hun kunne tage den med ro denne morgen. Udenfor kunne hun høre vinden ruske svagt i de vinternøgne grene, og et sted i huset spillede radioen dæmpet julemusik. Huset duftede svagt af appelsin og nelliker. Hendes mors forsøg på at få julestemning ind i det nye hus var lykkedes.

Hun tænkte tilbage på nattens drøm, som stadig stod lysende klar for hende.

Den urolige fornemmelse, drømmen havde givet hende, sad stadig i kroppen. Hvad pokker mon den betød?

Hun havde haft en lignende drøm før. Få dage efter drømmen blev hun sendt til en verden, der stadig regeredes af nazisterne, som havde vundet Anden Verdenskrig.

For snart tre måneder siden var noget begyndt at trække hende mod den store stendysse på marken bag deres nye hus i Hulby. En dag var hun gået ind i stendyssen og var blevet sendt til en parallel verden.

Hun havde lovet sig selv aldrig nogensinde at gå ind i den igen, og det løfte havde hun tænkt sig at holde. Selvom drømmen i nat måske var et forvarsel om et eller andet, så kunne intet få hende til at gå ind i stendyssen igen.

Hun var med nød og næppe sluppet væk fra den nazistiske verden. Hun havde kæmpet sammen med modstandsfolk og set en dreng dø. Mange gange tog hun sig selv i at tænke på, hvordan det mon var gået dem allesammen efter hun tog hjem.

Kort tid efter hun var kommet hjem, startede hun på sin nye skole i Vemmelev, og langsomt var hverdagen begyndt at ligne sig selv igen, men nogle dage føltes det stadig næsten uvirkeligt, at hun havde været væk så længe, uden at nogen havde opdaget det.

Flytningen fra Albertslund til Hulby på Vestsjælland havde bestemt ikke været Ziggas idé. Hendes forældre havde begge fået nye lærerjobs på Vemmelev Skole, for de mente, at familien trængte til mere frisk luft og et roligere liv på landet langt væk fra byen. De havde prøvet at sælge idéen til Zigga og Frida ved at forklare, hvor sundt det ville blive for dem alle fire, og hvor dejligt det ville være at komme tættere på naturen. Det ville være en ny begyndelse, sagde de, men for Zigga føltes det mere som en afslutning på et liv, hun var rigtig glad for.

Hun havde måttet sige farvel til alt det, der betød noget: sit håndboldhold, sin skole og Liv, som havde været hendes bedste veninde lige siden børnehaven.

I Albertslund kendte hun alle, og der skete altid noget. Her i Hulby var der kun marker, en gammel branddam og en vej, hvor der sjældent kørte biler.

Det havde dog ikke været nær så slemt at starte i en ny klasse, som hun havde frygtet. Måske havde det noget at gøre med, at hun allerede kendte de fleste af sine nye kammerater fra den parallelle verden. Heldigvis viste de sig at være præcis lige så søde og hjælpsomme her i hendes egen verden.

Hun var allerede blevet gode venner med både Clara, Felix, Oscar og Liesel, men hun var lidt frustreret over, at hun ikke kunne fortælle dem, at de faktisk allerede kendte hinanden i en anden parallel verden. Nogle gange var det næsten uudholdeligt ikke at kunne fortælle dem, hvad de havde været igennem sammen.

Selvom hendes mor underviste hendes klasse i engelsk, var det faktisk slet ikke så akavet, som hun havde frygtet. De havde begge fundet en balance, hvor de opførte sig, som om de bare var lærer og elev, uden at gøre et stort nummer ud af det.

Hvis Zigga havde glemt at lave sine lektier eller snakkede for meget, fik hun det samme løftede øjenbryn og de samme formaninger som resten af klassen. Derhjemme talte de næsten aldrig om, hvad der skete i klassen, medmindre Zigga selv bragte det på bane.

De første uger havde det føltes mærkeligt, hvis klassekammeraterne klagede over engelsklæreren, men Zigga lod, som om det ikke rørte hende. Efterhånden var hun holdt op med at tænke så meget over det. De andre behandlede hende heller ikke anderledes, bare fordi hendes mor var deres engelsklærer, og det var det vigtigste.

Indimellem glemte hendes mor dog, at Zigga bare var hendes elev, når de var på skolen. Som da hun en dag var kommet til at spørge, om Zigga havde husket sin madpakke, lige da klassen var på vej ind efter frikvarteret. Ziggas kammerater havde bare grinet, men Zigga havde haft mest lyst til at synke i jorden.

Siden hun var kommet hjem igen, havde Zigga ikke set Gunnar. Det var ham, der havde hjulpet hende med at forstå alt det, hun havde oplevet, og alt det, der var sket, efter hun var vendt tilbage. Hun undrede sig, for han plejede altid at gå sine daglige ture forbi deres hus.

Det var vist på tide, at hun opsøgte ham og tjekkede, at alt var okay. Han var trods alt en ældre mand, der boede alene lidt afsides i skoven, så hvis der var sket ham noget, lå han måske hjælpeløs et sted.

Den dårlige samvittighed kom krybende, for han havde været der for hende, da hun havde allermest brug for hjælp.

Hun burde for længst have været forbi ham, men siden hun endelig var sluppet væk fra nazisternes verden, havde alt handlet om at få hverdagen til at fungere.

Hun besluttede, at når hun fik fri fra skole senere på dagen, ville hun tage ud og besøge ham, så hun ved selvsyn kunne se, om han stadig var der, og om han var okay.

Timerne sneglede sig af sted den dag. Zigga prøvede at følge med i undervisningen, men tankerne blev ved med at kredse om nattens drøm og om Gunnar. Hun stirrede tomt ud ad vinduet, og da klokken endelig ringede ud efter sidste time, skyndte hun sig at pakke sine ting sammen og gik ud til skolebussen.

Hun havde stadig ikke vænnet sig til at sidde 45 minutter i skolebus hver morgen og hver eftermiddag. Der var kun fem kilometer til skolen, men bussen kørte ikke direkte. Den snoede sig ad små veje og stoppede utallige steder for at samle elever op og sætte dem af. Hun kunne selvfølgelig cykle, men der var ingen cykelsti på den trafikerede landevej, der førte til skolen.

I Albertslund havde alt været inden for rækkevidde, men i Hulby var der ingenting, ikke engang en lille kiosk. Den nærmeste dagligvarebutik lå fem kilometer væk. Der var heller ingen caféer eller steder, hvor man kunne hænge ud efter skole. Bare marker, gårde og huse med lange indkørsler.

Selv mobildækningen forsvandt nogle gange, når man gik ned ad vejen mod skoven til Gunnars hus.

Det eneste, der rigtig skete i Hulby, var, når nogen fik nyt tag, eller når en af nabogårdenes grise stak af og stod midt ude på vejen.

Frida var allerede kommet hjem fra skole. Zigga fandt hende henslængt i sofaen foran fjernsynet, hvor et eller andet boligprogram flimrede hen over skærmen. På sofabordet stod et halvdrukket glas mælk og en tallerken med en ostemad. Frosty havde lagt sig til rette i den anden ende af sofaen, selvom den godt vidste, at den ikke måtte.

”Hej,” sagde Zigga.

”Hej,” mumlede Frida uden at tage øjnene fra skærmen.

”Har du gået tur med Frosty?”

”Næh, det er heller ikke min tur. Det er din uge, Zigga.”

Zigga sukkede og kaldte på hunden, der straks hoppede ned fra sofaen.

”Skal vi gå en tur, Frosty?” spurgte Zigga og kløede hunden bag det ene øre.

Hunden logrede glad og løb i forvejen ud til bryggerset, hvor hundesnoren hang.

Det var koldt, selvom de stadig ikke havde fået sne. Det kunne ellers have været hyggeligt med en hvid jul herude på landet, tænkte Zigga og trak hætten på sin jakke op om hovedet, inden hun begav sig ned ad den smalle vej, der løb gennem hele Hulby.

”Kom, Frosty,” sagde hun og begyndte at gå i retning af Gunnars hus.




Kapitel 2

Besøget hos Gunnar

Zigga drejede ind på den smalle grusvej, der snoede sig ind mod skoven og Gunnars hus. Frosty løb lidt foran og stoppede hvert andet øjeblik for at snuse til noget, den fandt spændende. Luften var kold og klar, og der lugtede af våd jord og røg fra en brændeovn. Det kom sikkert fra Gunnars hus.

Zigga glædede sig til, at det blev forår, og træerne sprang ud. Lige nu stod de triste og nøgne som mørke silhuetter mod den blege vinterhimmel.

Hun pustede varm ånde ned mellem sine kolde fingre. Hun var kommet så hurtigt ud ad døren, at hun havde glemt sine vanter.

Det var mærkeligt, tænkte hun, at der ikke var flere, der gik tur herude. I Albertslund, hvor familien havde boet før, myldrede det altid med mennesker, men herude i Hulby var der altid så stille, at hun nogle gange fik fornemmelsen af, at verden var gået helt i stå.

Hun fulgte grusvejen, der nu var blevet til en sti ind gennem skoven. Hun mærkede, hvordan den gamle uro fra i morges kom snigende igen.

Hvorfor havde Gunnar ikke vist sig på det sidste?

Da hun krydsede træbroen over den lille å, kunne hun se Gunnars hus lidt længere fremme. Det lå næsten skjult mellem de høje grantræer, som om det prøvede at gemme sig for forbipasserende. En smal røgstribe steg op fra skorstenen. Hun åndede lettet op. Måske var hendes bekymring alligevel ubegrundet.

”Kom nu, Frosty,” sagde hun til hunden, som igen var stoppet for at snuse til et eller andet.

Hun bankede på døren, men der gik længe, før den gik op. Gunnar stod i døren med et tæppe over skuldrene og et krus i hånden. Han smilede træt, men varmt til hende.

”Nåh da, det var da en glædelig overraskelse. Jeg troede næsten, du havde glemt mig,” sagde han med et glimt i øjet.

”Selvfølgelig har jeg ikke glemt dig,” sagde Zigga. ”Hvordan har du det?”

”Jeg er snotforkølet,” svarede han og nøs så kraftigt, at han måtte træde et skridt tilbage for at holde balancen.

”Prosit. Tror du ikke, du skulle se at komme ind i varmen igen?”

”Det er nok en god idé,” sagde han og trådte til side, så Zigga kunne komme ind.

Inde i huset duftede der skønt af en blanding af brænde fra brændeovnen og pebernødder. På bordet ved siden af lænestolen lå en avis og nogle gamle bøger.

Frosty lagde sig straks foran brændeovnen og sukkede tilfreds.

”Vil du have kakao?” spurgte Gunnar og hældte mælk i en lille gryde.

”Ja tak, meget gerne.”

Zigga satte sig ved spisebordet og så sig omkring. Intet havde forandret sig siden sidst, men hun lagde mærke til et par gamle bøger på gulvet, som hun ikke mente, hun havde set før. Omslagene var mørke og slidte med mærkelige symboler på.

”Handler de om parallelle universer?” spurgte hun og nikkede mod bøgerne.

”Ja,” svarede han. ”Det er bare nogle gamle optegnelser, jeg fandt på et loppemarked i Slagelse.”

”Hvem solgte dem?” spurgte hun nysgerrigt.

”Det var en kvinde, der solgte dem, fordi hendes far skulle flytte på plejehjem. Han kunne ikke have alt det gamle lort med, som hun udtrykte det. Hun anede ikke, hvad det var for nogle bøger, hun solgte mig.”

Zigga tog imod den dampende kop kakao, Gunnar rakte hende.

”Tak.”

Hun tog en forsigtig slurk.

Gunnar satte sig over for hende og sagde, samtidig med at han rørte koncentreret rundt i sin kakao:

”Jeg fik faktisk lokket noget ud af hende.” Han kiggede angerfuldt på Zigga. ”Jeg fik hende til at fortælle mig, hvilket plejehjem hendes far var flyttet ind på, og hvad han hed.”

Zigga lænede sig frem.

”Så du ved, hvem han er?”

Gunnar nikkede.

”Jeg tog derud et par dage senere. Jeg kunne ikke lade være. Jeg måtte simpelthen vide, hvor han havde de bøger fra.”

”Hvad sagde han så?”

Gunnar sukkede lavmælt og satte sig bedre til rette over for hende.

”Han var slet ikke, som jeg havde håbet. Han var halvdement og bange.”

”Bange for hvad?”

”For bøgerne,” sagde Gunnar stille. ”Han sagde, at de aldrig burde være blevet solgt. At de ikke bare handlede om parallelle universer, men om noget eller nogen, der kunne åbne dem.”

Zigga mærkede en kulde brede sig i kroppen, som ikke havde noget med vejret udenfor at gøre.

”Han sagde ikke ret meget andet,” fortsatte Gunnar, ”end at nogen ledte efter bøgerne, og hvis de fandt ud af, at jeg havde dem, så…”

Han fuldførte ikke sætningen og så på hende med et alvorligt blik.

”Så hvad?”

”Så ville jeg få problemer med dem.”

Zigga stirrede på ham.

”Med hvem?”

Gunnar svarede ikke med det samme. Han sad helt stille og kiggede ned i sin kop, som om han fortrød, at han havde fortalt hende det.

”Det ved jeg ikke,” sagde han til sidst. ”Men den gamle mand ændrede sig, da han sagde det.”

”Hvordan?”

”Han blev ligesom helt klar i hovedet.” Gunnar så op. ”Som om demensen helt forsvandt et øjeblik.”

Zigga mærkede et bekymret sug i maven.

”Hvad sagde han helt præcist?”

Gunnar tøvede. Så lænede han sig en smule frem og sænkede stemmen.

”Han tog fat i min arm,” sagde han. ”Hårdt. Meget hårdere, end man skulle tro, sådan en gammel svækket mand kunne. Og så sagde han: ‘Hvis de spørger, så ved du ingenting. Hvis de finder bøgerne… så er det allerede for sent.’”

Der blev helt stille i det lille køkken. Det eneste, der kunne høres, var lyden af brændeovnen, der knitrede, og Frostys rolige vejrtrækning på gulvet.

”Det lyder som noget fra en gyserfilm,” sagde Zigga.

”Ja, det gør det, men jeg tror på ham,” sagde Gunnar og så bekymret på hende.

Et vindstød fik en gren til at slå mod ruden. Zigga fór sammen og vendte forskrækket hovedet mod vinduet, men der var naturligvis ingen.

”Så du tror, at nogen ved, at du har bøgerne?” spurgte hun. Gunnar trak på skuldrene.

”Det håber jeg sandelig ikke.”

Zigga kiggede hen på bøgerne igen. De så pludselig anderledes ud nu. Ikke bare gamle og mærkelige, men som noget, der ikke burde ligge fremme.

”Må jeg kigge i dem?”

Gunnar åbnede munden, som om han ville sige ja, men stoppede sig selv.

Et øjeblik så han bare på hende, så rystede han langsomt på hovedet.

”Ikke i dag,” sagde han. ”Jeg tror, vi skal passe lidt på.”

Han rejste sig pludselig og klappede sig på lårene, som om han ville ryste noget ubehageligt af sig.

”Nåh,” sagde han, ”nu bliver det altså for dystert, det her.” Han sendte hende et skævt smil.

”Fortæl mig hellere, hvordan det går derhjemme og i skolen.”




Kapitel 3

Lad os tale om noget andet

”Det går fint nok, tror jeg. Det er stadig lidt underligt, men det går.”

”Og armbåndet?” spurgte han, som om det var den mest naturlige ting i verden at tale om.

Zigga så ned på sit håndled, hvor runerne glimtede svagt i flammen fra et af stearinlysene.

”Det har opført sig mærkeligt på det sidste. Det føles nogle gange varmt.”

Gunnar nikkede langsomt, som om han ikke var spor overrasket.

”Og du har drømt igen,” konstaterede han.

Hun så hurtigt op.

”Ja. Hvordan vidste du det?”

”Fordi det som regel begynder med armbåndet. Jeg er ikke i tvivl om, at du ville tjekke, om jeg var okay, men jeg fornemmer, at der også ligger noget andet bag dit besøg,” sagde han og så spørgende på hende.

Zigga tøvede et øjeblik, før hun begyndte at fortælle om den livagtige drøm.

”Det var ikke som en normal drøm. Jeg var i en by om natten, hvor der var en masse mennesker, der stod i en rundkreds og råbte.”

”Hvad råbte de?”

”De råbte ‘heks’.”

”Hvem råbte de af?”

”En ung kvinde, der lå på knæ i midten. De havde bundet hendes hænder med strips, og de lyste på hende, som om…”

Zigga gik i stå.

”Som om hun var et dyr?” spurgte Gunnar stille.

Zigga nikkede og så ned i sin kakao.

”Jeg prøvede at stoppe dem, men de kunne ikke se mig.”

Gunnar lænede sig frem.

”Talte du med hende?”

Hun løftede blikket igen og fortalte, hvordan hun og den unge kvinde havde talt sammen uden ord.

”Hun sagde, at de ikke kunne se mig, fordi jeg ikke var der endnu.”

Gunnar rettede sig op med et ryk.

”Endnu…” gentog han eftertænksomt. ”Var det præcis det ord, hun brugte?”

”Ja. Og hun havde også et armbånd,” fortsatte Zigga. ”Præcis som mit. Det lyste også blåt, og det føltes…” Hun tænkte sig om. ”Det føltes, som om vi kendte hinanden.”

”Kendte hinanden hvordan?” Zigga rystede svagt på hovedet.

”Jeg ved det ikke. Det føltes, som om vi havde kendt hinanden hele livet. Som om vi på en eller anden måde hørte sammen.”

Gunnar lænede sig tilbage og pustede langsomt ud.

”Hun sagde, hun var heks,” tilføjede Zigga lavt.

Der gik et øjeblik, før Gunnar svarede.

”Troede du på hende?”

”Ja,” svarede Zigga hurtigt.

”Hvorfor?”

”Hvorfor skulle hun lyve?” spurgte Zigga. ”Hun virkede meget oprigtig. Hun sagde, at folk var bange for hendes slags.”

Gunnar kiggede eftertænksomt på hende.

”Hun sagde også noget i retning af, at det eneste, hun gjorde, var at hjælpe folk.”

”Hun lyder ikke som en ond heks.”

”Nej,” sagde Zigga. ”Det var heller ikke sådan, hun virkede. Hvad tror du, drømmen betød?”

”Du skal i hvert fald ikke være bange, Zigga,” sagde Gunnar. ”Det lyder bare, som om nogen prøver at række ud til dig.”

Zigga sank en klump.

”Række ud?”

”Ja, eller prøver at gøre dig opmærksom på noget. Kald det, hvad du vil. Der er ting, jeg ikke kan forklare, men jeg ved, at sådan en drøm ikke kommer ud af ingenting,” sagde han og så alvorligt på hende. ”Nogle gange er grænsen mellem verdenerne tættere, end vi tror. Når det sker, kan mennesker på tværs af verdener få kontakt med hinanden.”

Han så på hende med det der blik, der altid fik hende til at føle, at han vidste mere, end han sagde.

Zigga trak vejret dybt.

”Hun sagde, at kun få mennesker kan høre andres tanker.”

”Ja?”

”Og at de er som hende.”

Gunnar nikkede langsomt.

”Er jeg sådan et menneske?” spurgte Zigga.

I stedet for at svare sagde han:

”Har du været ude ved stendyssen?”

”Nej!” svarede hun hurtigt. ”Selvfølgelig ikke, og det skal jeg heller ikke.”

Han nikkede.

”Det var godt, men hvis du får trang til det, så kom her først, så vi kan tale om det.”

”Du behøver ikke være nervøs. Jeg går under ingen omstændigheder ind i stendyssen igen. Sidst var jeg heldig, at jeg kom hjem. Jeg har ikke tænkt mig at udfordre skæbnen en gang til.”

Udenfor hørtes en h

